
Informácia
Výboru Národnej rady Slovenskej republiky pre ľudské práva a národnostné menšiny o výsledku prerokovania návrhu poslankyne Národnej rady Slovenskej republiky Jany BITTÓ CIGÁNIKOVEJ na prijatie uznesenia Národnej rady Slovenskej republiky k potrebe otvorenia rokovaní so Svätou stolicou o úprave Zmluvy medzi Slovenskou republikou a Svätou stolicou (tlač 1363)

Výbor Národnej rady Slovenskej republiky pre ľudské práva a národnostné menšiny podáva Národnej rade Slovenskej republiky informáciu gestorského výboru o výsledku prerokovania návrhu poslankyne Národnej rady Slovenskej republiky Jany BITTÓ CIGÁNIKOVEJ na prijatie uznesenia Národnej rady Slovenskej republiky k potrebe otvorenia rokovaní so Svätou stolicou o úprave Zmluvy medzi Slovenskou republikou a Svätou stolicou (tlač 1363).
Predseda Národnej rady Slovenskej republiky svojím rozhodnutím č. 1436 z 11. mája 2026 pridelil predmetný návrh na prerokovanie Výboru Národnej rady Slovenskej republiky pre ľudské práva a národnostné menšiny, Zahraničnému výboru Národnej rady Slovenskej republiky a Výboru Národnej rady Slovenskej republiky pre kultúru a médiá s tým, že Výbor Národnej rady Slovenskej republiky pre ľudské práva a národnostné menšiny ako gestorský výbor podá v stanovenej lehote Národnej rade Slovenskej republiky informáciu o prerokovaní predmetného materiálu vo výboroch a návrh na uznesenie Národnej rady Slovenskej republiky.
Výbor Národnej rady Slovenskej republiky pre ľudské práva a národnostné menšiny o návrhu uznesenia Národnej rady Slovenskej republiky rokoval na svojej 46. schôdzi dňa 25. mája 2026, avšak neprijal uznesenie, keďže návrh uznesenia výboru nezískal súhlas nadpolovičnej väčšiny prítomných poslankýň a poslancov podľa § 52 ods. 4 zákona č. 350/1996 Z. z. o rokovacom poriadku Národnej rady Slovenskej republiky v znení neskorších predpisov.
Zahraničný výbor Národnej rady Slovenskej republiky o návrhu uznesenia Národnej rady Slovenskej republiky rokoval na svojej 49. schôdzi dňa 25. mája 2026, avšak neprijal uznesenie, keďže návrh uznesenia výboru nezískal súhlas nadpolovičnej väčšiny prítomných poslankýň a poslancov podľa § 52 ods. 4 zákona č. 350/1996 Z. z. o rokovacom poriadku Národnej rady Slovenskej republiky v znení neskorších predpisov.
Výbor Národnej rady Slovenskej republiky pre kultúru a médiá o návrhu uznesenia Národnej rady Slovenskej republiky rokoval na svojej 43. schôdzi dňa 26. mája 2026, avšak neprijal uznesenie, keďže návrh uznesenia výboru nezískal súhlas nadpolovičnej väčšiny prítomných poslankýň a poslancov podľa § 52 ods. 4 zákona č. 350/1996 Z. z. o rokovacom poriadku Národnej rady Slovenskej republiky v znení neskorších predpisov.
Výbor Národnej rady Slovenskej republiky pre ľudské práva a národnostné menšiny ako gestorský výbor na svojom 47. zasadnutí dňa 26. mája 2026 neschválil správu výboru o výsledku rokovania určených výborov, a z toho dôvodu predsedníčka výboru poverila poslankyňu Vladimíru Marcinkovú, aby uviedla informáciu výboru na schôdzi Národnej rady Slovenskej republiky a predložila návrh na uznesenie, ktoré tvorí prílohu tejto informácie.




Lucia Plaváková, v. r.
predsedníčka Výboru NR SR pre ľudské práva a národnostné menšiny


PRÍLOHA
NÁRODNÁ RADA SLOVENSKEJ REPUBLIKY
IX. volebné obdobie

UZNESENIE
NÁRODNEJ RADY SLOVENSKEJ REPUBLIKY
             (návrh)
z … 2026
k potrebe otvorenia rokovaní so Svätou stolicou o úprave Zmluvy medzi Slovenskou republikou a Svätou stolicou

                 Národná rada Slovenskej republiky
A. konštatuje, že
1. Český Ústavný súd vo svojom náleze sp. zn. Pl. ÚS 8/25 zo dňa 1. apríla 2026 vyslovil nesúlad niektorých ustanovení návrhu Zmluvy medzi Českou republikou a Svätou stolicou s ústavným poriadkom Českej republiky, najmä v častiach týkajúcich sa absolútneho spovedného tajomstva a sprístupňovania cirkevných archívov.
2.  Český Ústavný súd zdôraznil, že medzinárodná zmluva nesmie zakladať neprimerané výhody pre jednu cirkev a musí rešpektovať princíp neutrality štátu vo vzťahu k náboženským spoločnostiam.
3. Hoci uvedený nález nie je pre Slovenskú republiku právne záväzný, jeho závery sú plne prenositeľné, keďže sa týkajú rovnakého typu ustanovení, ktoré sa nachádzajú aj v Zmluve medzi Slovenskou republikou a Svätou stolicou z roku 2000, a opierajú sa o všeobecné princípy demokratického právneho štátu, ochrany základných práv a neutrality štátu.
4.  Slovenská republika má v platnosti Zmluvu medzi Slovenskou republikou a Svätou stolicou z roku 2000, ktorá obsahuje ustanovenia obdobné tým, ktoré český Ústavný súd označil za protiústavné, najmä v oblasti absolútneho spovedného tajomstva.
5. Absolútne spovedné tajomstvo podľa článku 8 Zmluvy medzi Slovenskou republikou a Svätou stolicou zakladá neobmedzenú výnimku z povinnosti oznámiť alebo prekaziť trestný čin, vrátane najzávažnejších trestných činov, ako sú vražda, znásilnenie, pohlavné zneužívanie dieťaťa či plánovanie násilného útoku. Takto koncipovaná výnimka nemá obdobu v slovenskom právnom poriadku, keďže povinnosť mlčanlivosti iných profesií – napríklad advokátov či lekárov – nie je absolútna a neumožňuje zamlčať informácie o pripravovaní alebo páchaní závažných trestných činov.
6. Slovenská zmluva obsahuje aj ďalšie ustanovenia, ktoré neboli predmetom českého konania, no vyvolávajú otázky súladu s ústavným poriadkom Slovenskej republiky, najmä:
- úpravu výhrady vo svedomí, ktorá v praxi umožňuje uplatňovanie výhrady celými zdravotníckymi zariadeniami, čo vedie k odmietaniu poskytovania zákonom dovolených zdravotných výkonov, najmä interrupcií, a obmedzuje dostupnosť zdravotnej starostlivosti,
- záväzok zakotvenie štátnych sviatkov a dní pracovného pokoja, ktoré obmedzujú možnosť Slovenskej republiky meniť ich zákonnú úpravu bez súhlasu Svätej stolice.
7. Zmluva medzi Slovenskou republikou a Svätou stolicou nebola pred ratifikáciou preskúmaná Ústavným súdom Slovenskej republiky, keďže v čase jej uzatvárania neexistoval mechanizmus preventívnej kontroly medzinárodných zmlúv.
8. Ústavný súd Slovenskej republiky podľa platného ústavného rámca nemá právomoc preskúmavať ústavnosť už ratifikovaných medzinárodných zmlúv, čo znamená, že jedinou cestou k odstráneniu prípadných nesúladov je otvorenie rokovaní so Svätou stolicou.

B. vyzýva vládu Slovenskej republiky

1. aby bezodkladne iniciovala rokovania so Svätou stolicou o úprave Zmluvy medzi Slovenskou republikou a Svätou stolicou tak, aby jej ustanovenia boli v plnom súlade s ústavným poriadkom Slovenskej republiky a rešpektovali princíp neutrality štátu vo vzťahu k náboženským spoločnostiam,
2. aby predložila Národnej rade Slovenskej republiky správu o stave rokovaní a o identifikovaných ustanoveniach, ktoré si vyžadujú revíziu, najmä v oblastiach:
- absolútneho spovedného tajomstva,
- výhrady vo svedomí,
- úpravy štátnych sviatkov a dní pracovného pokoja,
- ďalších ustanovení, ktoré môžu zakladať neprimerané výhody pre jednu cirkev alebo obmedzovať výkon verejnej moci.
3. aby zabezpečila odborné posúdenie predmetnej zmluvy z hľadiska ústavného práva, medzinárodného práva a ochrany základných práv, a to aj s využitím expertov z akademického prostredia a praxe.

C. žiada predsedu Národnej rady Slovenskej republiky, 
aby toto uznesenie doručil vláde Slovenskej republiky

